કોર્પોરેટ અફેર્સ (એમસીએ) મંત્રાલય હેઠળ આવતી સીરિયલ ફ્રોડ ઇન્વેસ્ટિગેશન ઓફિસ પોતાને "મલ્ટિ-ડિસીપ્લીનરી" સંસ્થા ગણાવે છે જે ફોરેન્સિક ઓડિટીંગ, કોર્પોરેટ લો, ઇન્ફર્મેશન ટેકનોલોજી, કોપિટલ માર્કેટ, ટેક્સેશન અને અન્ય સંલગ્ન ક્ષેત્રે વ્હાઇટ કોલર છેતરપિંડીની તપાસ અને માર્ગદર્શન કરે છે. કોર્પોરેટ ઓડિટ અને ગવર્નન્સ પર નરેશ ચંદ્ર સમિતિની ભલામણોના આધારે 2 જુલાઇ 2003ના રોજ આ સંસ્થાની સ્થાપના અટલ બિહારી વાજપેયીની આગેવાની હેઠળની એનડીએ સરકારે કરી હતી. ત્યારબાદ મનમોહન સિંહની આગેવાની હેઠળની યુપીએ સરકારના કાર્યકાળ દરમિયાન તેને કંપની એક્ટ, 2013 હેઠળ કાનૂની સત્તા આપવામાં આવી હોવા છતાં, ધરપકડની સત્તા આપતા આ નિયમોને છેક ઓગસ્ટ 2017માં અમલમાં મૂકવામાં આવ્યા હતા. તેની સ્થાપના કાળથી જ એસએફઆઇઓને એક વિશિષ્ટ સંસ્થા ગણવામાં આવી રહી છે. તેમાં અનેકવિધ એક્સપર્ટની જરૂર છે, અને મોટાભાગની ભરતી ડેપ્યુટેશન આધારિત થાય છે, તેમાં વિવિધ સિવિલ સર્વિસ કેડરની કુશળતા જરૂરી છે અને જરૂરી કુશળતા ધરાવતા સલાહકારોની પણ જરૂર છે.